Arco Vara teatel on korterite üüriturg suve jooksul märgatavalt aktiivsemaks muutunud, avaldudes nii pakkumiste mahu tõusus kui ka nõudluse kasvus.    Nõudluse kasv on eelkõige tingitud üürihindade langusest, kuid ka asjaolust, et elamispinna valikul on majanduse hetkesituatsioonis korterit riskivabam üürida kui osta. Nõudlus on enim kasvanud uuemate korterite järele.    Ka pakkumiste hulgas leiab üha rohkem uusi kortereid, kuna näiteks  kinnisvarabuumi ajal spekulatiivsetel eesmärkidel müügiks soetatud ja nüüd tühjana seisvate uute korterite ülalpidamiskulusid üritatakse väljaüürimisega katta. Paremate aegade ootuses lükatakse kinnisvara müüki aga edasi.    Tänu nendele teguritele ongi korterite üüriturg viimastel kuudel aktiivsemaks muutunud, sedastab kinnisvaraettevõte.    Arco Vara Kinnisvarabüroo atesteeritud vanemmaakleri Maia Daljajevi vahendusel leidis augustis Tallinna kesklinna läheduses asuva neljatoalise üürikorteri  omanik uue üürniku kõigest 12 tunni jooksul. Korter asub Villardi tänaval 2007. aastal ehitatud hoones ning hõlmab 88,5 ruutmeetrit. Küsitavaks üüriks oli antud pakkumise puhul 6000 krooni kuus.    Kuna tegu on hea asukohaga suure ning heas korras oleva korteriga, oli pakkumine huviliste jaoks soodne ja omanikul oli 12 tunni möödudes kolm üürilist, kelle vahel valida, kommenteerib Daljajev ning lisab, et head pakkumised realiseeruvad praegusel üüriturul kiiresti.    EkspressKinnisvara